Mazurek, Milan, poslanec NR SR (2022-03-17):
Pán minister, veľmi radi by sme podporili tento návrh na skrátené legislatívne konanie už len z toho dôvodu, že ja osobne ubytovávam asi 24 ukrajinských žien a detí, kolega Miro Suja približne 40 a ďalší členovia našej, nášho hnutia ich ubytovávajú ešte ďalšie veľké množstvo. To znamená, snažíme sa pomáhať, ako sa dá, a tieto veci, ktoré sú legislatívneho charakteru, tak aby týmto ľuďom umožnili normálnejšie fungovanie na území Slovenskej republiky, sú, samozrejme, k prospechu všetkých občanov, ktorí chcú, aby sa táto kríza čo najrýchlejšie nejakým normálnym a racionálnym spôsobom vyriešila. Problém je ale podľa môjho názoru niečo iné, a že do zákonu ako takého, o ktorom sa teraz bude hlasovať, či má byť preberaný v skrátenom legislatívnom konaní, je zakomponované aj niečo, čo sa týka Severoatlantickej aliancie, procesov ohľadne prítomnosti vojsk Severoatlantickej aliancie, toho, akým spôsobom tu môžu fungovať, ako budú slovenskí vojaci začleňovaní pod velenia Severoatlantickej aliancie, a osobne nevidím dôvod dávať tieto veci dokopy do jedného zákona a potom to chcieť presadiť v skrátenom legislatívnom konaní, pretože nepovažujem toto za správne vzhľadom na povahu toho procesu, myslím tým skráteného legislatívneho konania. Nevidím tu dôvody na to, aby sme v skrátenom legislatívnom konaní schvaľovali jednoducho veci, ktoré sa týkajú procesných záležitostí armády, armád NATO, prítomnosti amerických vojakov. To naozaj do tohto zákona nepatrí a z tohto dôvodu nemôžeme priamo otvorene podporiť skrátené legislatívne konania, a to mňa aj osobne veľmi mrzí, pretože keby to išlo len o tých utečencov, išlo by o ľudí, ktorí naozaj potrebujú pomoc, a išlo o nastavenie procesov tak, aby Slovenská republika mohla zmysluplne zvládať túto situáciu, čo vidíme pri tých kauzách na hraniciach, že je to skrátka tragédia z pozície štátu, tým neobviňujem vás, vy s týmto nemáte nič spoločné, ale že by sa tieto veci mohli normálne sprocesovať tak, aby tie veci kontinuálne fungovali a nemuseli sme vidieť tieto hrozné obrazy, ktoré zase len pomáhajú rozdeľovať spoločnosť, tak by s tým, samozrejme, nebol problém. Ale to ma stále mrzí na tejto vláde, že musíte nejakým prílepkom dávať dokopy veci, ktoré spolu podľa môjho názoru nesúvisia, a dávať vojenské záležitosti, záležitosti nejakej obrany štátu, ako vy to nazývate, dokopy s matkami a deťmi z Ukrajiny, jednoducho nepovažujem to za správne a z tohto dôvodu toto skrátené legislatívne konanie nemôžeme podporiť. A taktiež by som vás chcel vyzvať – a je to správne, že pomáhame ľuďom, ktorí potrebujú pomoc, jak som povedal, my sa snažíme urobiť, čo sa v rámci našich skromných možností dá, nikto z nás nevie zastaviť vojnu na Ukrajine, ale vieme pomôcť ľuďom, ktorí pomoc potrebujú, ale bol by som rád, keby ste tu v skrátenom legislatívnom konaní predložili aj nejaké návrhy zákonov, ktoré sa budú týkať pomoci ťažko skúšanému slovenskému národu nielen v tom zmysle, že tu dochádza k brutálnemu nárastu cien energií, ale aj potravín a všetkých ďalších výrobkov, ktoré dostávajú čoraz väčšie a väčšie množstvo obyvateľov Slovenskej republiky na hranicu chudoby, lebo ak to budete ignorovať, ak vláda ďalej bude ignorovať tieto zásadné problémy obyvateľov Slovenskej republiky a to schudobňovanie obyvateľstva, tak sa môže hnev mnohých ľudí – a to úplne neprávom – obrátiť ešte aj proti tým Ukrajincom, lebo budú vidieť, že ako keby štát pomáha viac im, než svojim vlastným občanom, a to zrejme nikto z nás nechce, pretože tie ženy a deti, ktoré musia odísť pred vojnou, tie za to v žiadnom prípade nemôžu.